Pollák, Peter, poslanec NR SR (2013-04-16):
Vážená pani podpredsedníčka, dámy a páni, kolegyne, kolegovia, uvedomujúc si to, že nezamestnanosť sa dotýka čoraz väčšej skupiny občanov Slovenska, každým mesiacom početnosť tejto skupiny narastá, sa chcem hlavne zamerať v podstate na skupinu ľudí alebo na tých, ktorí sú súčasť tejto skupiny najdlhšie. Čiže na dlhodobo nezamestnaných, na tých, na ktorých sa musíme skladať, aby sme pokryli ich základné životné potreby, ktoré sú zadefinované v ústave. V našej krajine sa nám nesprávnymi politikami podarilo prispieť k tomu, že dnes máme veľký alebo výrazne veľký počet ľudí bez reálneho kontaktu s pracovným trhom, ktorých, ako som už teda povedal, musíme živiť v sociálnom systéme. Nepodarilo sa nám doteraz nájsť politiku, ktorou by sa podarilo zľahčenie dlhodobo nezamestnaných, z ktorých väčšiu časť v podstate tvoria ľudia žijúci v chudobných rómskych osadách. Mnohí na túto skupinu dlhodobo nezamestnaných Rómov pozerajú ako na ľudí, ktorí sú príťažou tejto krajiny, príťažou sociálneho systému, a vlastne na tých, ktorí sú nepoužiteľní na pracovnom trhu. Zodpovednosť za tento stav jednoznačne podľa môjho názoru nesú tí, ktorí, alebo tvorcovia politík, ktorí doteraz tvorili tieto politiky. To je úplne jedno, ktorý za 20 rokov tu vládol, ale v každom prípade sa nám nepodarilo dlhodobo nezamestnaných, alebo nájsť, či už je úplne jedno, či to boli Rómovia, alebo ktokoľvek iný, nájsť cestu, aby sa títo dlhodobo nezamestnaní ľudia na trh práce dostali. Ani jedno opatrenie v podstate nevyústilo v to, aby títo ľudia v podstate na pracovnom trhu boli. Návod na zapojenie dlhodobo nezamestnaných vrátane teda Rómov v súčasnosti prezentuje tak opozícia, ako aj koalícia, a je súčasťou vlastne to, o čom rozprávame, je súčasťou aj dokumentu, ktorý teda sa podarilo pripraviť aj s podpredsedom vlády, v dokumente „Správna cesta“. Je však, samozrejme, na rezorte ministerstva práce, sociálnych vecí a rodiny, či tie návrhy, o ktorých dnes rozprávame a ktoré sú súčasťou vlastne dokumentu, na ktorom pracoval podpredseda vlády a minister vnútra, si ministerstvo práce, sociálnych vecí a rodiny osvojí. Osvojí v tom, aby sa nepriaznivý stav dlhodobo nezamestnaných, resp. sociálne odkázaných, ktorých teda, zdôrazňujem, živíme z našich príspevkov, zmenil. Chcem veriť tomu, že ministerstvo práce, sociálnych vecí a rodiny si tieto návrhy osvojí a v blízkej budúcnosti tú cestu ukážeme, ako nájsť vhodný spôsob začlenenia aj chudobných Rómov na pracovný trh. Na záver chcem zdôrazniť fakt, ktorý o pár rokov určite bude pravdou. Všetci vieme, že v budúcnosti dôchodkový systém v našej krajine bude mať výrazné problémy. Počet pracujúcich ľudí bude výrazne klesať oproti ľuďom, ktorí dôchodky budú poberať. Ja vidím obrovský potenciál tejto krajiny v rómskych osadách. Vidím obrovský potenciál našej krajiny v deťoch, ktoré vyrastajú v osadách aj kvôli tomu, aby sme výrazne posilnili dôchodkový systém našej krajiny v budúcnosti. Ak zameškáme túto šancu, teda využiť tento potenciál, tak tie problémy, ktoré nás očakávajú v dôchodkovom systéme, budú výrazne, výrazne väčšie, ako si vôbec dnes môžme predstaviť. Čiže Rómovia sú napriek všetkým predsudkom a stereotypom potenciálom Slovenska, bolo by nezodpovedné, ak by sme to tak všetci nevnímali a nevyužili v prospech Slovenska. Na Slovensku sa musí oplatiť pracovať. Na Slovensku musia mať ľudia chuť pracovať. Slovensko musí platiť za mzdu a nie platiť za sociálne dávky. Dúfam, že ministerstvo práce, sociálnych vecí a rodiny naplní tieto ambície a splní to, čo si prajeme všetci, tak teda v koalícii, ako aj v opozícii. Nič v tejto krajine nemôže byť zadarmo. Budeme veľmi radi, ak dlhodobo nezamestnaní ľudia vrátane Rómov budú mať v budúcnosti prácu a nie sociálne dávky.